หลังจากได้ไปลองหวานละมุนตรงถนนช้างม่อยมา เลยรู้ว่ามีสาขาอยู่ที่นิมมานฯ ด้วย ไม่ต้องไปไกลถึงคูเมือง แล้วหาที่จอดรถยากแล้วครับ หลังจากทานเค้กมาหลายร้าน ร้านนี้เมนูเค้ก เบเกอร์รี่ ไม่เหมือนใคร ไม่ทำหวานมาก วัตถุดิบและความอร่อยก็ไม่เป็นรองใครเช่นเดียวกัน วันนี้ 2 คน จ่ายคนละ 95.- ราคามาตรฐาน

**ที่ตั้งร้าน**

ร้านอยู่ติดถนนใหญ่ ก่อนถึงปากซอยนิมมานฯ 9 ครับ ร้านอยู่ติดกับร้านมนต์นมสด

**เมนูที่สั่ง** 

- Choux Primavera (125.-) เหมาะสำหรับคนที่ชื่นชอบบลูเบอร์รี่ครับ เมนูนี้หน้าตาดีทีเดียว ไส้ชูครีมรสชาตินุ่มนวล หอม แต่ไม่หวานมาก ข้างใต้ชูครีมเป็นแยมไส้บลูเบอร์รี่ที่ออกเปรี้ยวนิดๆ ตัดกับรสชาติเนื้อแป้งและชูครีมได้อย่างลงตัว

- Eclair Vanille (65.-) หน้าตาธรรมดา แต่ความอร่อยอยู่ที่ไส้เอแคลร์ซึ่งหวานกำลังดี เนื้อละเอียด นุ่มละลายไปกับลิ้น ถ้าสังเกตดีๆ ไส้เอแคลร์จะมีเม็ดดำๆ แทรกอยู่ นี่คือเมล็ดวานิลลาที่ถูกบดมาครับ ไม่น่าล่ะกลิ่นหอมวานิลลาชัดมากๆ